Author: Rostocková
Last saved by: sulik

Predkladacia správa

Ústava Slovenskej republiky v Čl. 141a ods. 4 písm. d) zverila do pôsobnosti Súdnej rady Slovenskej republiky predkladanie návrhov kandidátov na sudcov, ktorí by mali pôsobiť za Slovenskú republiku v medzinárodných súdnych orgánoch, vláde Slovenskej republiky.
 Vnútroštátny postup pri výbere kandidátov na sudcov v medzinárodných súdnych orgánoch je upravený v § 27g zákona č. 185/2002 Z.z. o Súdnej rade Slovenskej republiky a o zmene a doplnení niektorých zákonov. 
	Na základe Článku 46(1)b) Aktu o podmienkach pristúpenia bolo vymenovaných desať sudcov Súdu prvého stupňa (ďalej len „SPS). V súlade s Článkom 224 Zmluvy o ES sa SPS skladá aspoň z jedného sudcu za každý členský štát. Počet sudcov je určený štatútom Súdneho dvora a tvorí ho aspoň 25 sudcov. Vláda Slovenskej republiky uznesením č. 160  z 25. februára 2004 navrhla ako kandidáta JUDr. Daniela Švábyho, ktorý bol do tejto funkcie vymenovaný.
	Funkčné obdobie piatich sudcov Súdu prvého stupňa podľa Čl. 46 ods. 2 písm. b) Aktu o podmienkach pristúpenia uplynie 31. augusta 2004. Títo sudcovia budú vybraní losovaním počas príslušného zasadania Výboru stálych predstaviteľov – časť II (CORREPER II).
	Dňa 22. 4. 2004 sa uskutočnilo 2049 zasadnutie Výboru stálych predstaviteľov – časť II (CORREPER II), na ktorom prebehlo losovanie o dĺžke pôsobenia jednotlivých sudcov z pristupujúcich krajín. Podľa výsledku losovania bude funkčné obdobie JUDr. Daniela Švábyho ako sudcu Súdu prvého stupňa za Slovenskú republiku trvať od 1. 5. 2004 do 31. 8. 2004.
	Dňa 28. júna 2004 Súdna rada SR prijala uznesenie č. 447 k návrhu na voľbu kandidáta Súdu prvého stupňa v Luxemburgu a navrhuje vláde Slovenskej republiky kandidáta JUDr. Daniela Švábyho na funkciu sudcu Súdu prvého stupňa v Luxemburgu.
	Predložený materiál obsahuje návrh kandidáta na sudcu SPS, ktorý bol zvolený Súdnou radou Slovenskej republiky. 
	Materiál sa predkladá na rokovanie vlády v súlade s bodom 3.1.5. Metodického pokynu na prípravu a predkladanie materiálov na rokovanie vlády SR – Výnimka z predkladania materiálov na pripomienkové konanie. 
	Predkladaný materiál nemá finančný, ekonomický, enviromentálny vplv ani vplyv na zamestnanosť.